బంతికి బదులు పామును పట్టుకున్న క్రికెటర్
TNN| Oct 27, 2017, 10.40 AM IST
మైదానంలో మ్యాచ్ జరుగుతుండగా.. ఒక శునకం ప్రవేశిస్తేనే ఆటగాళ్లు హడావిడి చేసేస్తారు. అలాంటిది ఏకంగా పాము వస్తే..? దేశవాళీ క్రికెట్.. రంజీ ట్రోఫీలో భాగంగా విజయనగరం‌లో‌ని క్రికెట్ స్టేడియంలో ఆంధ్ర, ఒడిశా జట్ల మధ్య ఆసక్తికరంగా గురువారం మ్యాచ్ జరుగుతుండగా ఒక పాము బౌండరీ లైన్ వెలుపలి నుంచి మైదానంలోకి వచ్చింది. దీంతో ఇరు జట్ల క్రికెటర్లు భయంతో దూరంగా పరుగులు పెట్టారు. కానీ.. ఫీల్డింగ్ చేస్తున్న ఆంధ్ర జట్టు ఆటగాడు, నెల్లూరు కి చెందిన అశ్విన్ హెబ్బార్ చాకచక్యంగా దాన్ని ఒడిసిపట్టుకుని మైదానం వెలుపల ఉన్న పచ్చిక బయళ్లలో వదిలిపెట్టాడు.
అశ్విన్ పామును పట్టిన విధానం చూసి జట్టలోని సహచర క్రికెటర్లు.. అతడ్ని ‘స్నేక్ క్రికెటర్’ అంటూ సరదాగా మైదానంలో ఆటపట్టించారు. గతంలోనూ ఇలా వచ్చిన ఓ ఐదారు పాముల్ని ఈ తెలుగు క్రికెటర్ ఇలానే పట్టుకుని బయట విడిచిపెట్టినట్లు తెలిసింది. ఈ మ్యాచ్‌లో తొలుత బ్యాటింగ్ చేసిన ఆంధ్ర జట్టు 584/5 వద్ద మొదటి ఇన్నింగ్స్‌ని డిక్లేర్ చేయగా.. ప్రస్తుతం ఒడిశా 330/8తో తొలి ఇన్నింగ్స్‌ని కొనసాగిస్తోంది. ఏడో స్థానంలో బ్యాటింగ్‌కి వచ్చిన హెబ్బార్ (13 నాటౌట్: 22 బంతుల్లో 3x4)‌కి ఇన్నింగ్స్ డిక్లేర్‌కు ముందు కాసేపు మాత్రమే బ్యాటింగ్ చేసే అవకాశం వచ్చింది. గురువారం 8 ఓవర్లు బౌలింగ్ చేసిన అతను రెండు ఓవర్లు మెయిడిన్‌గా వేసి 20 పరుగులు ఇచ్చాడు.